Stian Bam se nuwe liefde | Netwerk24
Deur Jaco Nel 05 April 2020 00:02
Die akteur Stian Bam het 'n nuwe liefde gevind – 'n Matie wat byna twee dekades jonger is as hy.
Stian Bam (regs) het nuwe liefde gevind by Handré Basson in Stellenbosch. Foto: Facebook
Handré Basson (23), volgens sy Facebook-profiel 'n BSc Agric-student, het die afgelope week 'n foto van hulle op Facebook geplaas met dié woorde: "Ek het een ding geleer die afgelope jaar. Ek het geleer dat wanneer jy iemand bitter lief gekry het, maak dit nie meer saak wat die res van die wêreld sê nie, dink of doen nie.
"Ek het ook geleer dat liefde nie geslag ken nie. Dat liefde werklik is. Ook dat liefde geen ouderdom ken nie."
Bam (42) is in 2009 met Truda Serfontein getroud en hulle het twee kinders, 'n seun (7) en 'n dogter (4).
Hulle is besig om te skei, het hy dié week aan Rapport gesê. "Dit is al meer as 'n jaar dat ek nie meer by my gesin woon nie." Hy en Basson het mekaar tien maande gelede toevallig ontmoet en toe "wortel geskiet", skryf hy op Facebook.
"Ek wou daarteen baklei, myself verset en dit ontken, soos soveel keer vantevore, maar ek kon dit nie regkry nie," skryf hy.
Stian Bam en Truda Serfontein is in 2009 getroud. Hulle is besig om te skei.
Hy het duidelik die skoot hoog deur: "Jy is die Isis. Ek Osiris." En: "Ons is die rotsvy en die krans op Gifberg. Op mekaar aangewese om te oorleef," skryf hy.
Basson is ewe verlief. "Ek het hierdie man liefgekry met my hele bestaan. En so sal dit wees – hierdie tipe liefde wens ek vir al my vriende toe. Ek het jou lief, Stian Bam."
Bam skryf weer: "Jou liefde ken geen perke nie. En jy gee dit vir my en my kinders sonder skaamte. Dankie dat ek nou saam met jou kan stap en aanvat wat voorlê."
Bam se planne om by vanjaar se KKNK op te tree is deur Covid-19 in die wiele gery.
"Ek sit nou by die huis," sê hy. "Die ergste op die oomblik is dat ek my kinders nie kan sien nie. Hulle bly by hul ma."